B. Bugár, podpredseda NR SR: (2005-06-22):
Ako prvý pán poslanec Tkáč, nech sa páči, máte slovo. V. Tkáč, poslanec: Ďakujem, pán podpredseda. Vážená snemovňa, vážená pani predkladateľka, vážená pani spravodajkyňa, dámy a páni, vážení hostia, dovoľte mi začať jedným ľudským príbehom. Desiateho mája 1981 v jednej Železorudnej bani v Spišskej Novej Vsi či v okrese Spišská Nová Ves došlo k pracovnému úrazu. Baňa bola prázdna, tak malá čata baníkov betónovala chodníky a cesty v železorudnej bani. Za jedným z baníkov sa roztrhol holender a betónová zmes tlačená kompresorom zasiahla baníka do hlavy zo zadnej strany hlavy. Pravé ucho mu zdevastovalo úplne, dnes je nepočujúci na 100 percent, na ľavé ucho je jeho počuteľnosť 50 percent. Tento pán temer zomrel, pretože betónová zmes mu poprerážala nielen ústrojenstvo ucha, ale dospela až k mozgu. V súčasnosti je tento bývalý baník, človek s dvomi prirodzenými inteligenciami na lôžku. V pondelok bol operovaný v Gelnici tiež ako dôsledok psychických vzťahov, do ktorých sa dostal vďaka zákonu, ktorý kolegovia poslanci teraz mienia napraviť. Po 24 rokoch sa objavil mesiáš z Banskej Štiavnice a vyhlásil, že tento človek je zdravý, že môže pracovať. Po 24 rokoch sa mu odňal invalidný dôchodok a po určitých zásahoch sa dostal tento baník do takejto situácie. Po návšteve kliník v Košiciach máme papier – písomné zdôvodnenie, ktoré podpísal jeden univerzitný profesor, kandidát vied, jedna pani docentka a jeden odborný asistent, teda traja ľudia, že tento človek zo štyroch dôvodov je trvale práceneschopný. Po konzultáciách mu bolo povedané, že ani napriek takémuto stanovisku jednoducho nemôže podľa súčasnej právnej úpravy byť invalidným. Tento človek je podľa pána Kaníka človekom, ktorý má možnosť pracovať. Odpadáva, stráca vedomie, má závraty a  v súčasnosti je na lôžku. Nejdem hrať na city, len chcem hrať na rozum najmä koaličných poslancov, pretože ste naleteli jednému mesiášovi z Banskej Štiavnice a podporili ste zákon, ktorý nemá obdobu v demokratickej a slušnej spoločnosti. V tejto súvislosti mi dovoľte, aby som vás oboznámil s apeláciou invalidných dôchodcov postihnutých aplikáciou zákona č. 461/2003 Z. z. na poslancov Národnej rady k prerokúvaniu novelizácie tohto zákona. Vážená Národná rada, teraz citujem, „účelovo prijatým zákonom č. 461 o sociálnom poistení a jeho aplikáciou spätne retroaktívne v § 263 príloha 4 štát ako taký dokonale znárodnil invalidné dôchodky. Spätná aplikácia zákona a jeho paragrafovaného znenia je protiústavná a je v rozpore so zásadami uplatňovania práva v právnom štáte. Dňa 15. 3. 2005 na základe našich oprávnených požiadaviek výbor pre sociálne veci a rodinu prijal uznesenie, v ktorom žiada ministerstvo práce, sociálnych vecí a rodiny, aby pozastavilo prehodnocovanie invalidných dôchodkov, kde rozhodnutia o dôchodku boli vydané do 31. 12. 2003. Ďalej žiada pripraviť urýchlene návrh na komplexné riešenie a objektivizáciu posudzovania zdravotného stavu na účely invalidity vrátane komplexného prehodnotenia postavenia lekárskej posudkovej služby pre účely sociálneho zabezpečenia. Týmto účelovým zákonom ste spôsobili to, čo si nebudete vedieť predstaviť, a nie ešte zobrať na seba zodpovednosť. Neuvedomujete si, že Slovenská republika je členom Európskej únie, spoločenstva demokratických právnych štátov. Ste inštitúcia, ktorá má výsostné postavenie v štáte, pretože je tvorcom zákonov a zároveň i bašta dodržiavania ústavy a ústavných práv občanov Slovenskej republiky. Každý rok vo februári nezabudnete pripomenúť rok 1948, rok znárodnenia súkromného majetku v ČSR. Tam prebehlo znárodnenie fabrík od 50 zamestnancov a viac a zároveň 50 hektárov pôdy aj viac. Rok 2004 a znárodnenie invalidných dôchodkov je ale úplná devastácia všetkých demokratických práv a nároku občanov v právnom štáte. Účelovým ekonomickým zákonom v sociálnej oblasti zákon č. 461, jeho aplikáciou spätne ste znárodnili jediný zdroj príjmu zdravotne postihnutým občanom z titulu choroby z povolania alebo úrazu. Znárodnili ste ten dôchodok, ktorý im priznal ten istý štát, čiže Slovenská republika. Zákonom ste znegovali iné zákony, podľa ktorých boli priznávané invalidné dôchodky, ako je zákon č. 100/1988. Vážení poslanci, tento zákon bol schválený jediným hlasom v poslaneckej snemovni, následne podpísaný prezidentom Slovenskej republiky Rudolfom Šusterom. Viete si predstaviť, do akého svetla ste vystavili Slovenskú republiku? Tento zákon porušuje všetky demokratické atribúty, na ktorých je Európska únia postavená“.  A teraz vám, poslancom, hlavne koaličným, citujem ďalej, „ktorí ste za tento zákon hlasovali, vysvetlíme, aby ste pochopili to, čo ste týmto schváleným zákonom spôsobili. Zákon č. 461 hovorí a nariaďuje prehodnocovať invalidné dôchodky priznané pred dobou prijatia tohto zákona a jeho vydania v Zbierke zákonov, t. j. k 1. 1. 2004. Po prehodnotení invalidný dôchodca, ktorý nespĺňa požiadavku danú týmto zákonom, dostane toto rozhodnutie“. Citujeme: „Rozhodnutie Sociálnej poisťovne, ústredia – podľa § 71, § 112, § 263 odnímame vám invalidný dôchodok. Odôvodnenie. Podľa posudku posudkového lekára Sociálnej poisťovne, pobočky nie ste invalidný podľa § 71, lebo pre dlhodobo nepriaznivý zdravotný stav nemáte pokles schopnosti vykonávať zárobkovú činnosť o viac ako 40 percent v porovnaní so zdravou fyzickou osobou. Miera poklesu schopnosti vykonávať zárobkovú činnosť je 40 percent.  V zmysle § 263 citovaného zákona po preskúmaní invalidity poistenec, ktorému bol priznaný invalidný dôchodok alebo čiastočný invalidný dôchodok podľa predpisov účinných pred 1. januárom 2004 má pokles schopnosti vykonávať zárobkovú činnosť najviac o 40 percent, pričom zaniká právo a nárok na invalidný dôchodok vrátane invalidného dôchodku, na ktorý bol prekvalifikovaný čiastočný invalidný dôchodok odo dňa zastavenia výplaty tohto dôchodku.“ Koniec citátu zo Sociálnej poisťovne. „Občan je naďalej invalidný, jeho zdravotný stav sa vekom zhoršuje, pričom sa prejavuje pri vašom prijatom zákone nová choroba – psychické týranie. Ako je to možné v právnom štáte prijať takýto účelový zákon v sociálnej oblasti? Ešte raz vám to zhrnieme,“ citujem ďalej z listu baníkov. „Občan zostáva naďalej invalidný; po druhé, diagnózy zostávajú nemenné; po tretie, zdravotný stav zostáva nemenný alebo zhoršený; po štvrté, aplikáciou zákona č. 461 došlo k znárodneniu jediného zdroja príjmu – invalidného dôchodku tým istým štátom, ktorým bol priznaný pred prijatím tohto účelového zákona 1. 1. 2004; po piate, dôchodok je znárodnený inou právnou normou. Vážení poslanci, rozmýšľajte nad svojimi voličmi, ktorí sú členovia alebo sympatizanti všetkých parlamentných strán. Úraz alebo choroba si nevyberajú ani politickú príslušnosť, ani náboženskú orientáciu. Na vaše rozhodnutie čakajú postihnutí invalidní občania a veria, že prejednávaná novelizácia zákona č. 461/2003 napraví všetku spáchanú krivdu týmto účelovým zákonom. Vážení poslanci, chceme veriť, že svoj hlas a prijatie tohto zákona ste dali v dobrej viere, že zákon bude aplikovaný po 1. 1. 2004. Stal sa opak. Paragrafované znenie zachádza pred rok 2004 a inou právnou normou neguje zákony pred rokom 2004, podľa ktorých boli priznávané invalidné dôchodky. Choroba, invalidita zostáva. Iná právna norma znárodňuje, zoštátňuje oprávnene priznané invalidné dôchodky v tom istom štáte, v Slovenskej republike. Vážení poslanci, prajeme vám pri vašom duchaplnom rokovaní pri novelizácii zákona č. 461/2003 Z. z., aby vám prišiel na rozum výrok Miluj svojho blížneho ako seba samého. Za postihnutých invalidných dôchodcov zákonom pán Karol  Deli Prievidza, Karol  Herceg Prievidza a Emil Sojka Prievidza.“ Toľko list baníkov. Na záver mi dovoľte uviesť návrh, ktorý predložila skupina poslancov. Je poľudštením toho, čo sa v tejto parlamentnej sieni nehumánne rozhodlo v minulosti. Vráti sa stav do pôvodnej oblasti, keď stovky neoprávnene postihnutých občanov dostanú znovu spoločenskú satisfakciu. Poprosím vás, aby ste pri hlasovaní brali do úvahy aj srdce, aj rozum, ale aj tie myšlienky, ktoré vám baníci mojím prostredníctvom tlmočili. Ďakujem za pozornosť.